CELEX: 32015D1943
Language: lt
Date: 1445904000000
Title: 2015 m. spalio 27 d. Komisijos įgyvendinimo sprendimas (ES) 2015/1943, kuriuo iš dalies keičiamas Įgyvendinimo sprendimas 2014/909/ES, kad Italijoje būtų pratęstas apsaugos nuo bitinių žvilgvabalių priemonių taikymo laikotarpis (pranešta dokumentu Nr. C(2015) 7330) (Tekstas svarbus EEE)

29.10.2015   
            
            
               LT
            
            
               Europos Sąjungos oficialusis leidinys
            
            
               L 283/11
            
         KOMISIJOS ĮGYVENDINIMO SPRENDIMAS (ES) 2015/1943
   2015 m. spalio 27 d.
   kuriuo iš dalies keičiamas Įgyvendinimo sprendimas 2014/909/ES, kad Italijoje būtų pratęstas apsaugos nuo bitinių žvilgvabalių priemonių taikymo laikotarpis
   
      
         (pranešta dokumentu Nr. C(2015) 7330)
      
   
   (Tekstas autentiškas tik italų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               Italijai pranešus apie Kalabrijos ir Sicilijos regionuose aptiktus bitinius žvilgvabalius (Aethina tumida), Komisijos įgyvendinimo sprendimu 2014/909/ES (3) buvo nustatytos tam tikros apsaugos priemonės. Jis taikomas iki 2015 m. lapkričio 30 d.;
            
         
               (2)
            
            
               2015 m. rugsėjo 16 d. Italija pranešė Komisijai, kad vadovaujantis Įgyvendinimo sprendimu 2014/909/ES atlikus patikrinimus ir epidemiologinius tyrimus bei vykdžius aktyvią stebėseną dėl bitinio žvilgvabalio aptikimo atitinkamuose Italijos regionuose nustatyta naujų užkrėtimo atvejų Kalabrijoje;
            
         
               (3)
            
            
               vadovaujantis Pasaulinės gyvūnų sveikatos organizacijos (PGSO) nustatytais tarptautiniais standartais, rekomenduojama kasmet atlikti metines patikras prieš grąžinant teritorijai neužkrėstos teritorijos statusą. Tikslią epidemiologinę užkrėtimo bitiniu žvilgvabaliu raidą sunku nustatyti, nes požymių galima nepastebėti, o užkratas gali būti perduodamas ir laukinių bičių kolonijoms. Užkrėtimai, apie kuriuos Italija pranešė 2014 m., buvo nustatyti rudenį, rugsėjo–gruodžio mėn. Todėl dabartinės ir būsimos metinės patikros turėtų apimti atitinkamai visą 2015 ir 2016 metų rudens laikotarpį;
            
         
               (4)
            
            
               atsižvelgiant į tai, kad epidemiologinė padėtis šiuose Italijos regionuose dar nepatvirtinta ir trūksta informacijos apie dabartinę ir būsimą patikrą, būtina pratęsti Įgyvendinimo sprendimu 2014/909/ES nustatytų priemonių taikymą keliems mėnesiams po numatomos kito bitininkystės sezono pabaigos 2016 m. lapkričio mėn. pabaigoje;
            
         
               (5)
            
            
               taikymo laikotarpis ir galiojančios priemonės bet kuriuo metu turėtų būti peržiūrėtos, kai tik gaunama naujos informacijos apie epidemiologinę padėtį paveiktuose Italijos regionuose;
            
         
               (6)
            
            
               Įgyvendinimo sprendimas 2014/909/ES turėtų būti atitinkamai iš dalies pakeistas;
            
         
               (7)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2014/909/ES 4 straipsnis pakeičiamas taip:
   
      „4 straipsnis
      Šis sprendimas taikomas iki 2017 m. kovo 31 d.“
   
   2 straipsnis
   Šis sprendimas skirtas Italijos Respublikai.
   
      Priimta Briuselyje 2015 m. spalio 27 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  2014 m. gruodžio 12 d. Komisijos įgyvendinimo sprendimas 2014/909/ES dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje (OL L 359, 2014 12 16, p. 161).